William Manning

William Manning (født 1. desember 1763, død 17. april 1835 i London) var en britisk handelsmann, politiker og guvernør av Bank of England.

Liv og virke

Bakgrunn
Manning var sønn av Vest-India-handelsmannen William Coventry Manning og hans ektefelle Elizabeth Ryan. Mannings søster Martha giftet seg med John Laurens, en såkalt patriot under den amerikanske revolusjonskrigen.

Karriere
Manning gikk inn i farens firma og overtok ledelsen etter farens død i 1791. Han arbeidet som handelsmann i Vest-India og var handelsagent for St. Vincent (1792-1806) og Grenada (1825-1831). Han var valgt guvernør for Bank of England fra 1792 til 1831 og dens direktør mellom 1812 og 1814, etter å ha vært viseguvernør fra 1810 til 1812. Han investerte også i Australian Agricultural Company, ble dets viseguvernør i 1826, og han ble president for London Life Assurance fra 1817 til 1830.

Manning arvet Copped Hall i Totteridge i Hertfordshire, der hans ektefelle Mary Hunter gjorde store endringer på eiendommen, sannsynligvis med Humphry Repton som rådgiver; de demmet opp Folly Brook for å skape den ornamentale Darland's Lake.

Mellom 1794 og 1830 satt han nesten uavbrutt i Underhuset for forskjellige valgkretser etter tur; Evesham, Lymington og Penryn.

Etter Frederick Campbells død i 1816, kjøpte han Combe Bank nær Sevenoaks i Kent fra Campbells datter, men han fikk økonomiske problemer i 1820-årene og gikk konkurs i 1831. Han ble da nødt til å fratre sine verv i Bank of England, selge sine herskapshus og flytte til en mindre eiendom i Gower Street i London.

Han døde i Gower Street i 1835 og ble begravet i Sundridge i Kent. 

Han var gift to ganger. Først med Elizabeth, datter av bankmannen Abel Smith i Nottingham, og med henne fikk han to døtre. Deretter var han gift med Mary, datter av Henry Lannoy Hunter, en advokat fra Beech Hill i Reading i Berkshire; med henne fikk han fire sønner og fire døtre. Én av disse fire sønnene var Henry Manning, som ble anglikansk prest, en leder av Oxfordbevegelsen, konvertitt til katolisismen, så katolsk prest og så erkebiskop av Westminster (1865) og kardinal.

Manning River i New South Wales i Australia ble oppkalt ett William Manning.

Referanser

Parlamentet

Eksterne lenker 
 

Sentralbanksjefer
Bankfolk
Britiske forretningsfolk
Plantasjeeiere
Britiske parlamentsmedlemmer